Document ID: 32011D0073

РЕШЕНИЕ НА КОМИСИЯТА
от 2 февруари 2011 година
за разрешаване пускането на пазара на екстракт от мицел от Lentinula edodes („императорска гъба“) като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер C(2011) 442)
(само текстът на английски език е автентичен)
(2011/73/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 19 декември 2007 г. дружеството GlycaNova Norge AS подаде заявление до компетентните органи на Обединеното кралство за пускане на пазара на екстракт от мицел от императорска гъба (Lentinula edodes, с предишно наименование Lentinus edodes) като нова хранителна съставка.
(2)
На 3 ноември 2008 г. компетентният орган на Обединеното кралство за оценка на храните издаде доклада си за първоначална оценка. В посочения доклад се прави заключението, че употребата на екстракт от мицел от Lentinula edodes като хранителна съставка е допустима.
(3)
На 7 януари 2009 г. Комисията препрати доклада за първоначална оценка до всички държави-членки.
(4)
В 60-дневния срок, установен в член 6, параграф 4 от Регламент (ЕО) № 258/97, бяха повдигнати обосновани възражения срещу пускането на пазара на продукта в съответствие със същата разпоредба.
(5)
Съответно на 24 септември 2009 г. бе проведена консултация с Европейския орган за безопасност на храните (ЕОБХ).
(6)
На 9 юли 2010 г. в научното си становище относно безопасността на екстракта от Lentinula edodes като нова хранителна съставка (2) ЕОБХ (Група по диетични храни, хранене и алергии) стигна до заключението, че екстрактът от мицел от Lentinula edodes е безопасен при предложените условия на употреба и предложените количества на прием.
(7)
Въз основа на научната оценка е установено, че екстрактът от мицел от Lentinula edodes отговаря на критериите, установени в член 3, параграф 1 от Регламент (ЕО) № 258/97.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Екстрактът от мицел от Lentinula edodes, посочен в приложение I, може да бъде пуснат на пазара в Съюза като нова хранителна съставка за видовете употреба, изброени в приложение II.
Член 2
Означението на екстракта от мицел от Lentinula edodes, разрешен с настоящото решение, върху етикета на храната, в чийто състав той влиза, е „екстракт от гъбата Lentinula edodes“ или „екстракт от императорска гъба“.
Член 3
Настоящото решение е адресирано до GlycaNova Norge AS, Oraveien 2, 1630 Gamle Fredrikstad, Норвегия.
Съставено в Брюксел на 2 февруари 2011 година.

Labels: 0
3
6